Vrieskas-baba sterk aanArgieffoto ŉ Pasgebore babadogtertjie, wat Saterdag in ŉ vrieskas in Daveyton, Johannesburg, opgespoor is, sterk in die hospitaal aan. Kaptein Alfred Nakana, ŉ polisiewoordvoerder, het Woensdag aan Maroela Media gesê inwoners het Saterdagoggend die baba hoor huil en ondersoek ingestel, waarna hulle op haar afgekom en die polisie ontbied het. Haar naelstring was nog aan haar vas gewees. “Die babatjie toon goeie vordering en sal na verwagting vandag [Woensdag] uit die hospitaal ontslaan word, waarna sy na ŉ plek van veilige bewaring geneem sal word,” het Nakana gesê. Volgens Nakana is die baba se ma, ŉ 32-jarige vrou, Dinsdag in hegtenis geneem. Sy word onder andere van kindermishandeling aangekla. Die vrou moet Woensdag in die Benoni-landdroshof verskyn.